આ ફિલ્મના ડિરેક્ટર ગયા વર્ષે ડિમ્પલ કાપડિયા સ્ટારર ઠીકઠાક મનોરંજક ફિલ્મ ‘વૉટ ધ ફિશ’ બનાવી ચૂક્યા છે. પરંતુ શરૂઆતમાં કહ્યું એમ ટ્રેલર જોઈને આપણને આશાઓ બંધાવી હોય કે આ ફિલ્મ તો હસાવી-હસાવીને આપણા ગાભા કાઢી નાખશે, પરંતુ એવું કશું બનતું નથી. આખી ફિલ્મમાં સમ ખાવા પૂરતા એક પણ વખત આપણે પેટ પકડીને હસી શકતા નથી. ઇન ફૅક્ટ, એક નાનું અમથું રાઈના દાણા જેવડું સ્મિત શોધવામાં પણ આપણને ફાંફાં પડી જાય છે. એક તો ફિલ્મ જેના ખભે છે તેવો ઝાયેદ ખાન તો ઑલરેડી પુરવાર કરી ચૂક્યો છે કે તેને ને ઍક્ટિંગને બાપે માર્યાં વેર છે. સારી યાદશક્તિ ધરાવતા લોકો પણ અત્યારે માથું ખંજવાળતા હશે કે આ નમૂનાને ક્યાંક જોયો હોય એવું તો લાગે છે!